דייוויד רוג'רסון ויליאמס

דייוויד רוג'רסון ויליאמס (באנגלית: David Rogerson Williams; ) היה פוליטיקאי אמריקאי מקרוליינה הדרומית, איש המפלגה הדמוקרטית-רפובליקנית, שכיהן כחבר בית הנבחרים של ארצות הברית בשנים 1805–1809 ובשנים 1811–1813, כמושל קרוליינה הדרומית ה-45 בשנים 1814–1816, וכחבר הסנאט של קרוליינה הדרומית בשנים 1824–1828.

ראשית חייו
דייוויד רוג'רסון ויליאמס נולד במחוז דרלינגטון שבפרובינציית קרוליינה הדרומית, כבנם של דייוויד ויליאמס, חוואי שנפטר לפני לידת בנו, ושל אן (לבית רוג'רסון) ויליאמס. הוא התחנך בבתי ספר בוורנת'אם  שבמסצ'וסטס, ולמד בקולג' רוד איילנד (כיום אוניברסיטת בראון) עד לפרישתו מהלימודים ב-1795. לאחר שלמד משפטים הוא התקבל ב-1797 ללשכת עורכי הדין, ועסק במקצוע בפרובידנס במשך שלוש שנים. לאחר מכן הוא שב לקרוליינה הדרומית והיה לעורך העיתונים הרפובליקנים City Gazette ו-Weekly Carolina Gazette בצ'ארלסטון. ב-1803 הוא עבר למחוז דרלינגטון כדי לעסוק בגידול כותנה ובמגוון מיזמי תעשייה.
קריירה פוליטית
ב-1804 נבחר ויליאמס לבית הנבחרים של ארצות הברית כנציג מחוז הקונגרס השלישי של קרוליינה הדרומית מטעם המפלגה הדמוקרטית-רפובליקנית. באופן כללי הוא היה פוליטיקאי יוצא דופן שהדגיש את הצורך בממשלה מוגבלת תוך מתן דין וחשבון רחב יותר לבוחרים. כאשר הוא הגיע לראשונה לוושינגטון הבירה, הוצע לו לסעוד על שולחנו של הנשיא תומאס ג'פרסון, אך הוא סירב, שכן הוא חש שהשתתפותו בסעודה תוביל להתערבותו של ג'פרסון בעצמאות מחשבתו. כדי להביא לידיעת ציבור הבוחרים את אופן הוצאת כספיהם, הוא ביקש שיינתן פירוט לחוקים כספיים ולא רק הסכום הכולל, אך בית הנבחרים סירב להצעתו. הוא כיהן בבית הנבחרים עד 1809, ושב אליו לתקופת כהונה נוספת ב-1811.

עם פרוץ מלחמת 1812 עזב ויליאמס את בית הנבחרים ב-1813 כדי להתגייס לשירות, והוא מונה על ידי הנשיא ג'יימס מדיסון כבריגדיר גנרל בצבא ארצות הברית. ב-1814 הוא התפטר מהשירות מסיבות אישיות, אך אף על פי שלא התמודד על התפקיד או נכח בבחירות, הוא נבחר באותה שנה כמושל קרוליינה הדרומית לתקופת כהונה של שנתיים.

באותה תקופה, תקופת המלחמה, עלו מחירי הטקסטיל באפן דרמטי בשל הגבלות הייצור של המלחמה. מצב זה הוביל לשגשוג של קרוליינה הדרומית, ובמהלך תקופת כהונתו של ויליאמס כמושל, היגרו רבים מניו אינגלנד למדינה ופיתחו מערכת נרחבת של מפעלי כותנה בחלקה הצפוני של קרוליינה הדרומית.
שנותיו האחרונות
לאחר תום כהונתו כמושל ב-1816 שב ויליאמס למחוז דרלינגטון כדי לחדש את עיסוקו בחקלאות ותעשייה. ב-1824 הוא נבחר לסנאט של קרוליינה הדרומית, בו הוא כיהן עד 1828.

ב-1796 נשא ויליאמס לאישה את שרה פאוור, שנפטרה ב-1806. לשניים נולדו שני בנים. ב-1809 הוא נישא בשנית לאליזבת ויתרספון.

דייוויד רוג'רסון ויליאמס נהרג בתאונה כאשר פיקח על בניית גשר על נחל לינצ'ס במחוז דרלינגטון ב-17 בנובמבר 1830. הוא נטמן באחוזת הקבר המשפחתית במחוז דרלינגטון.
לקריאה נוספת
 Sobel, Robert, and John Raimo, eds. Biographical Directory of the Governors of the United States, 1789–1978, Vol. 4, Westport, Conn.; Meckler Books, 1978, p. 1394.

קישורים חיצוניים

 דייוויד רוג'רסון ויליאמס באתר אגודת המושלים הלאומית 

 דייוויד רוג'רסון ויליאמס באתר The Political Graveyard 


קטגוריה:מושלי קרוליינה הדרומית
קטגוריה:מושלי מדינות ארצות הברית מהמפלגה הדמוקרטית-רפובליקנית
קטגוריה:חברי בית הנבחרים של ארצות הברית מקרוליינה הדרומית
קטגוריה:חברי בית הנבחרים של ארצות הברית מטעם המפלגה הדמוקרטית-רפובליקנית
קטגוריה:חברי האספה הכללית של קרוליינה הדרומית
קטגוריה:בוגרי אוניברסיטת בראון
קטגוריה:עורכי דין אמריקאים במאה ה-18
קטגוריה:עורכי עיתונים אמריקאים
קטגוריה:אמריקאים שנולדו ב-1776
קטגוריה:אמריקאים שנפטרו ב-1830